Tubim në Beograd kundër ligjit për liritë fetare në Mal të Zi
Kisha Ortodokse serbe organizoi një tubim në Beograd për të kundërshtuar ligjin për liritë fetare në Mal të Zi, që hyri në fuqi një ditë më parë.
Me thirrjet kundër udhëheqjes malazeze dhe kundër pavarësisë së Kosovës, në Beograd u organizua të mërkurën një tubim i Kishës Ortodokse serbe në mbështetje të siç thuhet, popullit të përvuajtur serb në Mal të Zi, Kosovë dhe pjesë tjera të banuara me serbë. Tubimi është pjesë e protestave kundër ligjit për liritë fetare që u miratua më 27 dhjetor në Mal të Zi dhe hyri në fuqi të martën. Ligji parasheh hartimin e një regjistri të të gjitha objekteve fetare dhe zonave që dikur ishin pronë e Mbretërisë së Pavarur të Malit të Zi, para se të bëhej pjesë e Mbretërisë së serbëve, kroatëve dhe sllovenëve, të dominuar nga serbët në vitin 1918, që më vonë u shndërrua në Jugosllavi. Mbreti i atëhershëm Aleksandër Karaxhorxheviç, më 1919 kishte zhbërë kishën malazeze dhe krejt pasuria e saj i kishte kaluar Kishës Ortodokse Serbe. Drejtoria e pronave në Mal të Zi, sipas këtij ligji, deri më 8 janar të vitit 2021 duhet të hartojë listën e objekteve fetare. Ligji u kërkon bashkësive fetare që të ofrojnë dëshmi të qarta mbi pronësinë, dhe kjo kërkesë sipas Kishës Ortodokse serbe, është hartuar për t’i marrë pronat e saj. Udhëheqësit e kësaj kishe u hodhën në protesta për ditë të tëra në Mal të Zi. Ata thonë se ligji i ri i mundëson Malit të Zi të konfiskojë pronat e kishës, duke përfshirë manastiret, kishat dhe pasuri të tjera. Këto pretendime janë mohuar vazhdimisht nga qeveria malazeze. Presidenti pro-perëndimor i Malit të Zi, Milo Gjukanoviç, ka akuzuar Kishën Ortodokse Serbe se po nxitë politikat pro-serbe brenda vendit dhe po përpiqet të dëmtojë shtetësinë e tij. Mali i Zi, një vend i vogël buzë detit Adriatik me 620 mijë banorë, shpalli pavarësinë nga Serbia në vitin 2006. Në vitin 2017 u bë vend anëtar i NATO-s. Kisha Serbe dhe udhëheqësit në Beograd thonë se druajnë që Kosova do të mund të ndjekë shembullin e Malit të Zi. Autoritetet në Kosovë u bënë thirrje udhëheqësve serbë t’i japin fund nxitjes së tensioneve në Kosovë, dhe vendet e tjera të rajonit. Ministri në largim i Punëve të Jashtme, Behgjet Pacolli tha se Kosova ofron mbrojtjen më të madhe të mundshme për objektet fetare, diçka që Kisha Ortodokse Serbe nuk e ka as në Serbi. Ligji për liritë fetare në Kosovë, tha ai, ka marrë miratimin e Komisionit të Venecias dhe është në përputhje me standardet evropiane dhe pritet të miratohet nga parlamenti i Kosovës.